《题画屏次国贤韵 其一》
明代·吴俨

少年诵诗书，心恒慕伊周。蹉跎成老大，白发上我头。

作羹不为梅，济川不为舟。金马石渠间，强陪英俊游。

去年归故山，幸得两月留。坐石听啼鸟，持杯发清讴。

岂敢肆雄辩，万物移春愁。自从到京国，仍怀杞人忧。

故山不能见，画中容可求。

作者简介：吴俨（1457－1519），字克温，号宁庵，南直隶宜兴县人（今江苏宜兴）人。成化二十三年（1487）进士，选庶吉士，授编修，历侍讲学士，掌南京翰林院。正德二年（1507），忤刘瑾被夺职。刘瑾败，吴俨复官历礼部左、右侍郎。正德十一年，进南京礼部尚书。正德十三年，吴俨率大臣上疏谏阻武宗北游宣府、大同。正德十四年五月初十日卒于位，年六十三，赠太子少保，谥文肃。有《吴文肃公摘稿》。